Undersøgelse: Brande i elbiler er ekstremt sjældne

En ny global undersøgelse slår fast, at brande i elbiler er ekstremt sjældne. Statistikken viser tydeligt, at elbiler er væsentligt mere sikre end biler med forbrændingsmotor.

Undersøgelsen er udført af firmaet EV FireSafe og er finansieret af det australske forsvarsministerium. Formålet har været at forske specifikt i brande i elbiler og plugin-hybrider og sikkerhedsarbejdet for at håndtere brande.

Endnu mere sjældent er det, at bilernes batteri bryder i brand. EV FireSafe har siden 2010 – altså på mere end 14 år – fundet bare 511 tilfælde på globalt plan. I halvdelen af ​​tilfældene var det muligt at identificere brandårsagen.

Rapporten viser, at batteribranden i 119 biler er opstået som følge af en kollision, eller hvor bilen kørte ind i noget, der punkterede batteriet. 28 af bilerne var blevet oversvømmet. 45 af bilerne havde en produktfejl, og 22 af bilerne brød i brand, efter at det spredte sig fra en nærliggende brand.

“Ifølge vores første forskningsresultater baseret på globale elbilbrande siden 2010 er risikoen for brand i et genopladeligt køretøj 0,0012 procent. Den tilsvarende risiko for et forbrændingsdrevet køretøj er 0,1 procent,” oplyser EV FireSafe.

Kræver en anden procedure

Brande i elbiler kræver dog en væsentligt anderledes slukningsprocedure end brande i traditionelle fossilbiler. Når batterierne først er antændt, kan de være svære at håndtere. Lithium-batteribrande brænder ved ekstremt høje temperaturer, kan vare i dagevis og forårsage omfattende skader. De tænder ofte igen, lige når ilden ser ud til at have lagt sig.

Youtuberen Björn Nyland har mødt Jøni, der demonstrerer EV Firegun.

En løsning har været at putte hele bilen i en container fyldt med vand. Men hvad gør man, hvis branden eksempelvis opstår på en færge? Det kom det danske firma Jøni med et simpelt bud på sidste år, nemlig EV Firegun. “Pistolen” kombinerer en boremaskine og en slukningslanse, så brandmænd kan bore hul i batteripakken og fylde batteriet med vand på bare få sekunder.

Undersøgelse: Brande i elbiler er ekstremt sjældne